ปูพรมอธิบายพร้อมเพย์
แบงก์รัฐส่งเจ้าหน้าที่ประกบลูกค้า ทำความเข้าใจระบบพร้อมเพย์กับเกษตรกรรายย่อย คาดลงทะเบียนล็อตแรกไม่ต่ำกว่า 5 ล้านราย
13 ก.ค. 2559

แบงก์รัฐส่งเจ้าหน้าที่ประกบลูกค้า ทำความเข้าใจระบบพร้อมเพย์กับเกษตรกรรายย่อย คาดลงทะเบียนล็อตแรกไม่ต่ำกว่า 5 ล้านราย
แหล่งข่าวจากกระทรวงการคลัง เปิดเผยว่า ขณะนี้ นายอภิศักดิ์ ตันติวรวงศ์ รมว.คลัง ได้สั่งการให้หน่วยงานที่รับผิดชอบเกี่ยวกับระบบพร้อมเพย์อธิบายความจริงของระบบให้เกษตรกรและประชาชนรายย่อย ซึ่งเป็นคนกลุ่มแรกที่จะต้องลงทะเบียนใช้ระบบพร้อมเพย์เพื่อรับเงินช่วยเหลือจากรัฐ ที่ในอนาคตรัฐบาลจะจ่ายตรงให้กับประชาชนเลย โดยโอนเงินเข้าบัญชีไม่ต้องผ่านคนกลาง คือ องค์กรปกครองส่วนท้องถิ่น ซึ่งอาจจะทำให้นักการเมืองหรือฝ่ายการเมืองท้องถิ่นไม่พอใจที่เสียประโยชน์ จึงเกิดการบิดเบือนข้อมูลที่จะไปถึงประชาชนว่าการใช้ระบบพร้อมเพย์ไม่ปลอดภัย
“ระบบนี้จะเป็นส่วนหนึ่งของระบบชำระเงินแห่งชาติ ซึ่งปัจจุบันจะเริ่มเข้าสู่เฟสแรกที่จะให้โอนเงินจากบุคคลต่อบุคคลเท่านั้น การที่รัฐจ่ายเงินตรงให้กับประชาชนจะทำให้เกิดประสิทธิภาพ ประหยัด แก้ไขปัญหาการคอร์รัปชั่นได้ระดับหนึ่ง ซึ่งหากทำระบบเนชั่นแนล อี-เพย์เมนต์ เต็มรูปแบบจะช่วยลดค่าใช้จ่ายประเทศลงได้มหาศาล” แหล่งข่าวเปิดเผย
นายสมศักดิ์ กังธีระวัฒน์ รองผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า เจ้าหน้าที่ ธ.ก.ส. ได้ลงพื้นที่มาก่อนหน้านี้ตั้งแต่วันที่ 1 ก.ค.ที่ผ่านมา ทยอยทำความเข้าใจกับเกษตรกรลูกค้าเพื่อให้ความรู้เรื่องการลงทะเบียนพร้อมเพย์ ล่าสุดมีการลงทะเบียนล่วงหน้าผ่านเอกสารและลงนามเพื่อยืนยันว่าเกษตรกรต้องการเข้าสู่ระบบนี้แล้วกว่า 5-6 ล้านคน ซึ่งถือว่าเกษตรกรให้ความสนใจมาก เพราะเรื่องนี้จะเกี่ยวข้องกับการรับเงินสวัสดิการ การให้ความช่วยเหลือต่างๆ จากรัฐบาลด้วย
ทั้งนี้ คาดว่าหลังเปิดตัวโครงการอย่างเป็นทางการในวันที่ 15 ก.ค.นี้แล้ว ยอดการลงทะเบียนจะมากขึ้น โดยภายในปีนี้จะเร่งยอดลงทะเบียนให้ได้ใกล้เคียงกับกลุ่มเกษตรกรเป้าหมายจำนวน 16 ล้านรายให้มากที่สุด
“ธ.ก.ส.ต้องลงพื้นที่ทำความเข้าใจกับเกษตรกร เรื่องจะให้เกษตรกรเดินเข้ามาลงทะเบียนคงยาก จึงต้องทำงานมากกว่าแบงก์อื่นที่สามารถลงทะเบียนผ่านหน้าเว็บไซต์ได้ แต่กรณีของ ธ.ก.ส. ต้องส่งเจ้าหน้าที่ไปอธิบายว่ามีข้อดี ข้อด้อยตรงไหนด้วย” นายสมศักดิ์ กล่าว
นายชาติชาย พยุหนาวีชัย ผู้อำนวยการธนาคารออมสิน กล่าวว่า ขณะนี้มีลูกค้าที่แสดงความประสงค์จะขอลงทะเบียนพร้อมเพย์แล้ว 1.4 แสนราย คาดว่าหลังเปิดให้ลงทะเบียนได้อย่างเป็นทางการวันที่ 15 ก.ค.นี้ ยอดจะเพิ่มสูงขึ้น โดยคาดว่าจะมีฐานลูกค้าจากบริการ Mobile Banking หรือ MyMo ที่มีฐานลูกค้ากว่า 6 แสนราย จะสามารถสมัครลงทะเบียนพร้อมเพย์ผ่านทางแอพพลิเคชั่นได้ทันทีราว 60% หรือคิดเป็นจำนวน 4 แสนราย
สำหรับเรื่องการลงทะเบียนพร้อมเพย์ยืนยันว่ามีความปลอดภัย เพราะไม่ใช่บัญชีถอนเงินเปิดไว้รับเงินโอนเข้าเท่านั้น